Jee nkachiꞌ Jesús: ―Máá na̱a̱ꞌ vá káchíꞌ ni̱ꞌ nu̱u̱nꞌ rán ya̱ retú ɨɨn te̱e jee ntu̱ví kívɨ re̱ꞌ nu̱u̱nꞌ kúvi yuvéꞌí ɨɨn kuráꞌ rá lanchi, chisaꞌ inka ichi nu̱u̱nꞌ kúvi i̱ka̱ꞌ kuráꞌ nava re̱ꞌ ki̱vɨ re̱ꞌ, jee te̱e vá te̱e kuíꞌná kúvi re̱ꞌ.
Soo te̱e ya̱ kívɨ re̱ꞌ yuvéꞌí kuráꞌ lanchi, jee te̱e ya̱ saꞌá sukuán, jee maáréꞌ kúvi i̱toꞌoꞌ xí rá lanchi vá ya̱ náka‑a rátíꞌ.
Jee te̱e ya̱ kúmí yuvéꞌí kuráꞌ lanchi, jee jíne re̱ꞌ yuvéꞌí sáva ki̱vɨ te̱e vá. Jee nákuniꞌ rá lanchi re̱ꞌ ta̱chi̱ꞌ káꞌánꞌ re̱ꞌ, jee sáá nákana re̱ꞌ rá lanchi maáréꞌ jee káꞌánꞌ re̱ꞌ súví ta ɨɨn rátíꞌ, jee táváꞌ re̱ꞌ rátíꞌ iniꞌ kuráꞌ.
Jee sáá ya̱ ntavaꞌ re̱ꞌ ntáká rá lanchi maáréꞌ, jee yósóꞌ re̱ꞌ ichinúúnꞌ rátíꞌ, jee níkɨ́nꞌ rátíꞌ ya̱ta̱ꞌ re̱ꞌ kua̱ꞌa̱nꞌ rátíꞌ, chi nákuniꞌ rátíꞌ ta̱chi̱ꞌ káꞌánꞌ re̱ꞌ.
Soo ɨɨn ñɨvɨ ya̱ ntu̱ví jíníꞌ rátíꞌ maa jee ntu̱né níkɨ́nꞌ rátíꞌ maa, chisaꞌ kene kunu rátíꞌ nu̱u̱nꞌ ñɨvɨ vá, chi ntu̱ví nákuniꞌ rátíꞌ ta̱chi̱ꞌ káꞌánꞌ ñɨvɨ vá ya̱ ntu jíníꞌ rátíꞌ.
Jee tu̱ꞌun yaꞌá nkachiꞌ Jesús nu̱u̱nꞌ ráa ya̱ kúnkunuún káꞌánꞌ‑a jie̱ꞌe̱ꞌ [maáréꞌ jín rá ñɨvɨ re̱ꞌ]. Soo ni ntu̱ví ñáku̱ꞌun iniꞌ ráa na̱ jie̱ꞌe̱ꞌ kúvi ya̱ nkachiꞌ re̱ꞌ nu̱u̱nꞌ ráa.
Saájee tukuni nkachiꞌ Jesús: ―Máá na̱a̱ꞌ vá káchíꞌ ni̱ꞌ nu̱u̱nꞌ rán ya̱ nuꞌuꞌ kúvi ni̱ꞌ kuéntáꞌ yuvéꞌí kuráꞌ nu̱u̱nꞌ nene nívɨ rá lanchi.
Nta̱ká rá te̱e ya̱ nkiji ráa ne̱ xíꞌna ka̱ꞌ sáá ntiáꞌan kiji ni̱ꞌ, jee nkachiꞌ ráa ya̱ nkuvi ráa i̱toꞌoꞌ xín rá ñɨvɨ ni̱ꞌ, jee nta̱ká ráa kúvi te̱e kuíꞌná. Soo rá ñɨvɨ ni̱ꞌ ya̱ kúvi ráa kuéntáꞌ lanchi ni̱ꞌ, jee ntu ntɨ́ɨn kuéntáꞌ ráa ya̱ nkachiꞌ rá te̱e vá.
Soo nuꞌuꞌ chi kúvi ni̱ꞌ kuéntáꞌ ɨɨn yuvéꞌí. Jee retú ki̱vɨ néni ɨɨn ñɨvɨ naꞌá Ndiosíꞌ jie̱ꞌe̱ꞌ ni̱ꞌ, jee natavaꞌ re̱ꞌ maa nu̱u̱nꞌ kua̱chi‑i jee nanitáꞌvíꞌ‑i. Kúvi‑i kuéntáꞌ lanchi ni̱ꞌ ya̱ néne nívɨ jee ni̱ꞌi̱nꞌ ti̱ꞌ iteꞌ kajiꞌ ti̱ꞌ.
’Te̱e kuíꞌná kiji re̱ꞌ sáva kua̱chi máá saꞌá kuíꞌná re̱ꞌ, kaꞌniꞌ re̱ꞌ, jee xináánꞌ re̱ꞌ. Soo nuꞌuꞌ va̱ji ni̱ꞌ sáva kúvi ni̱ꞌi̱nꞌ rá ñɨvɨ ni̱ꞌ ya̱ kutekuꞌ ráa jín Ndiosíꞌ nɨ́ɨ́nkání jee na̱ ka̱ꞌ viiꞌ ka̱ꞌ kueꞌnu ráa jín Ndiosíꞌ ichi re̱ꞌ ñɨ̱vɨ́ yaꞌá.
’Jee nuꞌuꞌ chi kúvi ni̱ꞌ kuéntáꞌ I̱toꞌoꞌ va̱ꞌa xí rá lanchi, ya̱ náka va̱ꞌa ni̱ꞌ rátíꞌ. Chi te̱e ya̱ náka va̱ꞌa re̱ꞌ rá lanchi re̱ꞌ asúnika̱ꞌ ne̱ kuviꞌ re̱ꞌ jie̱ꞌe̱ꞌ rátíꞌ ya̱ náka va̱ꞌa re̱ꞌ rátíꞌ.
Soo musúꞌ ya̱ íyó ya̱ꞌvi re̱ꞌ jee kúmí re̱ꞌ rátíꞌ, jee nsú i̱toꞌoꞌ xí rá lanchi vá kúvi re̱ꞌ, chi nsú lanchi maáréꞌ kúvi rátíꞌ. Sáá jíníꞌ re̱ꞌ ya̱ va̱ji ɨɨn váꞌúꞌ jee xínóo re̱ꞌ rá lanchi jee jínu re̱ꞌ kua̱ꞌa̱nꞌ re̱ꞌ. Jee váꞌúꞌ vá chi tɨ́ɨn ti̱ꞌ rá lanchi, jee síkúténuun ti̱ꞌ rátíꞌ.
Jee sukuán jínu re̱ꞌ chi kúvi re̱ꞌ musúꞌ ya̱ íyó ya̱ꞌvi, jee ntu̱náꞌ ítú iniꞌ re̱ꞌ néꞌyá re̱ꞌ rá lanchi.
’Jee nuꞌuꞌ chi kúvi ni̱ꞌ kuéntáꞌ I̱toꞌoꞌ va̱ꞌa xí rá lanchi, ya̱ náka va̱ꞌa ni̱ꞌ rátíꞌ. Jee jíníꞌ va̱ꞌa ni̱ꞌ iniꞌ rá ñɨvɨ maáníꞌ, ya̱ kúvi ráa kuéntáꞌ lanchi ni̱ꞌ, jee suni jíníꞌ va̱ꞌa rá ñɨvɨ maáníꞌ iniꞌ nuꞌuꞌ.
Kuéntáꞌ Tátáꞌ ni̱ꞌ, chi jíníꞌ va̱ꞌa re̱ꞌ iniꞌ nuꞌuꞌ, jee suni jíníꞌ ni̱ꞌ iniꞌ Tátáꞌ ni̱ꞌ. Jee ku̱ꞌva ni̱ꞌ maáníꞌ kuviꞌ ni̱ꞌ sáva sikáku ni̱ꞌ rá ñɨvɨ ni̱ꞌ ya̱ kúvi ráa kuéntáꞌ lanchi ni̱ꞌ.
Jee suni íyó ñɨvɨ inka nación ya̱ kúvi ráa lanchi ni̱ꞌ ya̱ ntu yɨ́ꞌɨ́ rátíꞌ kuráꞌ yaꞌá. Jee suni íyó kinake̱ꞌen ni̱ꞌ ráa ni̱vɨ ráa xi̱ntíín ni̱ꞌ. Jee teso̱ꞌo ráa ta̱chi̱ꞌ káꞌánꞌ ni̱ꞌ. Jee ɨɨn ni métúꞌún ñɨvɨ ni̱ꞌ nunkáꞌnú koo. Jee métúꞌún ni xí I̱toꞌoꞌ ráa koo kunaka ni̱ꞌ ráa.
Jee saáva ñúnúunꞌ Tátáꞌ ni̱ꞌ nuꞌuꞌ, chi ku̱ꞌva ni̱ꞌ maáníꞌ kuviꞌ ni̱ꞌ sáva xinátekuꞌ i̱i̱ꞌ tuku ni̱ꞌ maáníꞌ.
Chi ni ɨɨn ñɨvɨ ntu̱ví kuvi kaꞌniꞌ ráa nuꞌuꞌ, chisaꞌ maáníꞌ ví ya̱ jiáꞌayuꞌú ni̱ꞌ ya̱ kuviꞌ ni̱ꞌ. Chi níso ni̱ꞌ tiñu ñáꞌnú ííꞌ ni̱ꞌin ya̱ jiáꞌayuꞌú ni̱ꞌ ya̱ kuviꞌ ni̱ꞌ, jee suni níso ni̱ꞌ tiñu ñáꞌnú ííꞌ ni̱ꞌin ya̱ xinátekuꞌ i̱i̱ꞌ tuku ni̱ꞌ maáníꞌ. Chi sukuán nta̱túníꞌ Tátáꞌ ni̱ꞌ nu̱u̱nꞌ ni̱ꞌ ya̱ saꞌá ni̱ꞌ ―nkachiꞌ Jesús nu̱u̱nꞌ ráa.
Jee tukuni sɨ́ɨ́n sɨ́ɨ́n íñɨ́ ɨɨn inka rá te̱e kúñáꞌnú nu̱u̱nꞌ Israel jie̱ꞌe̱ꞌ rá tu̱ꞌun yaꞌá ya̱ nkachiꞌ Jesús.
Jee kue̱ꞌe̱ꞌ ráa nkachiꞌ: ―Ta̱chi̱ꞌ kini yɨ́ꞌɨ́ iniꞌ re̱ꞌ, jee sáná xíniꞌ re̱ꞌ vá káꞌánꞌ re̱ꞌ sukuán. ¿Na̱ kuvi chi tésóꞌo rán nu̱u̱nꞌ káꞌánꞌ re̱ꞌ? ―nkachiꞌ ráa.
Soo sava ráa ka̱ꞌ nkachiꞌ: ―Rá tu̱ꞌun yaꞌá nsú tu̱ꞌun káꞌánꞌ ɨɨn te̱e ya̱ yɨ́ꞌɨ́ kui̱ꞌna̱ꞌ ví‑i. ¿Á kúvi nasaꞌá kui̱ꞌna̱ꞌ nunijinꞌ nchinúún ɨɨn te̱e kuáá rúja? ―nkachiꞌ ráa.